Koldo Gorostiaga

Koldo Gorostiaga Atxalandabaso (Bilbo, 1940ko maiatzaren 30a -) Bizkaian jaio eta Lapurdin (Hiriburun) bizi den unibertsitate irakasle eta ezker abertzaleko kidea da. Politikagintzan Europar Legebiltzarrean 1999-2004 agintaldian Euskal Herritarrok ordezkatzeagatik nabarmendu da.

 Biografia 
Koldo Gorostiaga Bilbon jaio zen.Biografia ofiziala Europar Legebiltzarrean.

Valladolideko eta Deustuko Unibertsitatean ikasi zuen eta 1963an Zuzenbidean graduatu zen. 1966an Bartzelonako Unibertsitatean doktore bihurtu zen Zuzenbidean eta geroago ingeles hizkuntzako titulua eskuratu zuen Cambridgeko Unibertsitatean. Zenbait unibertsitatetan irakaslea izan da: Bartzelona, Paue, Naoned, Bordele, Paris, UEU eta EHUn; azken honetan Gizarte-Ekonomia eta Zuzenbide Kooperatiboaren Institutuaren (GEZKI) sortzaileetakoa izan zen.GEZKIren webgunea.

Euskal komunitate zientifikoaren Inguma datu-basean, berak idatzitako 49 lan azaltzen dira. Koldo Gorostiagaren produkzioa Inguma datu-basearen arabera (49 produktu) Aitzindaria izan zen zuzenbidea euskaraz lantzen; adibidez, 1976an UEUn Euskal Unibertsitatea eta Deretxoa: Deretxoa zer den hitzaldia eman zuen; 1987an UZEIk argitaratu zuen Zuzenbidea hiztegiko egileetako bat izan zen, baita 1999an Euskal Herriko Unibertsitateak argitaratu zuen Lan zuzenbidea hiztegian ere.

Euskal Herriko Unibertsitatean irakasleak lan kontratu bidez (ez funtzionarioak) kontratatu ahal izateko sortu zen irakasle-mugimenduan funtsezko parte hartzea izan zuen Gorostiagak. Gainera, bera izan zen abokatuetako bat horren harira 1990an egin ziren epaiketetan. 1985 urtean Euskal Herriko Unibertsitatean onartu ziren estatutuetan ez zen aurreikusten unibertsitateak bere irakaslego propioa eduki ahal izango zuela. 1988z geroztik irakasle-mugimendu indartsu bat ibili zen hainbat urtetan horren alde lanean. 2008z gero EHUk hainbat irakasle kontratatzen ditu lan-kontratu bidez.Historia de una pancarta. La lucha por el profesordo propio en la UPV/EHU(1988-1999. Arabera, Gasteiz, 1999. Lan-kontratuaren aldeko borroka EHUn. Egunkarietan-eta argitaratutako albiste eta artikuluak.

1995ean Gutxien Zabaldutako Hizkuntzetarako Europar Bulegoan (European Bureau for Lesser-used Languages, EBLUL) hasi zen kolaboratzen eta KESeko (Kontseilu Ekonomiko eta Soziala) kidea ere izan da.An Phoblacht-Republican News. 1999an Euskal Herritarrok taldeak Europar Legebiltzarrerako hauteskundeetarako zerrendaburu izendatu zuen; 1974tik Lapurdin bizi bada ere, estatu espainolari dagokion hautesbarrutian atera zen eurodiputatu 2004 arte. EHk 306.923 boto atera zituen (270.952 Hego Euskal Herrian). Azken urteetan ere Ezker abertzalearen ekimen politikoetan parte hartu izan du, haien artean Europar Legebiltzarrarekin zerikusia dutenetan. 2002ko martxoan, Gorrotxategi eta Corcuera Batasunako kideak atxilotu zituzten autoan Bruselatik Euskal Herrira zetozenean, eta Lauren Levert epaileak auzia ireki zuen haien eta Koldo Gorostiagaren kontra 200.304 euro zeramatzatelako, gaizkileen elkarteko kide izan eta erakunde "terrorista" finantzatzen ari zirelakoan. 2018ko uztailean, 16 urteren ondoren, Pariseko auzitegi batek errugabetzat jo zituen azkenean, eta dirua itzultzeko agindua eman.

 Erreferentziak 

 Ikus, gainera 
 Euskal Herritarrok

 Kanpo estekak 
  Instituzio bat Ipar Euskal Herriarendako artikulua Jakin aldizkariko 104. zkian.

Kategoria:Bizkaiko politikariak
Kategoria:Ezkertiar abertzaleak
Kategoria:Euskal Herriko eurodiputatuak
Kategoria:Bilbotarrak
Kategoria:Hiriburutarrak
Kategoria:Euskal Herriko Unibertsitateko irakasleak
Kategoria:Cambridgeko Unibertsitateko ikasleak